google/wiki40b huggingface dataset:
Kontravekt

En kontravekt eller en motvekt er en eller flere tunge deler som monteres på maskiner for å unngå at de velter når de løfter tunge gjenstander. På grunn av den harde belastningen er slike vekter ofte laget av stål eller betong.
Kontravekter ses oftest på gaffeltrucker, mobilkraner og gravemaskiner, men også andre maskiner og redskaper benytter motvektsprinsippet.
Vektens funksjon er å erstatte eller supplere støtteben eller støttehjul på den siden hvor byrden løftes ved at tyngdepunktet rykkes tettere på maskinens loddrette akse.
Kontravekter kan lages på mange måter; alt fra den traktormonterte oljetrommelen fylt med stein eller betong og betongfliser stablet inntil den korrekte motvekten oppnås, og til store spesielt utformede stålklosser som skal transporteres på en blokkvogn.
Også på klaffebroer og enkelte attraksjoner i fornøyelsesparker brukes kontravekter.
Valentin Kuhn

Liv

Han var født i Tyskland, hvor det fantes en boktrykkerslekt med navnet Kuhn, men det er ikke kjent om han var beslektet med disse. I 1651 var han til stede ved sin venn Melchior Martzans bryllup i København, og året etter kjøpte han vennens boktrykkeri i Christiania. Kapitlet ved domkirken der ga ham 30 riksdaler i årlig tilskudd for å drive trykkeriet.
Kuhn var imidlertid ikke fornøyd med lønnsomheten av trykkeriet, og ba i 1651 om å bli løst fra kontrakten med domkapitlet. Men driften fortsatte, siden han inngikk en kontrakt med presten Christen Bang om å trykke de skriftene Bang ville utgi. Kuhn døde i pesten i Christiania høsten 1654. Driften av trykkeriet ble fortsatt av Mikkel Thomesøn.
Even Kruse Skatruds diskografi

Even Kruse Skatruds diskografi er en oversikt over Even Kruse Skatruds plateutgivelser fra 1993.
Nærøya (Øksnes)

Nærøya er ei øy i Øksnes kommune i Nordland. Øya har et areal på ca. 4,7 km² og høyeste punkt er Ørntuva på 103 moh.
Nærøya er ei av flere øyer i Øksnes Vestbygd. Blant andre øyer i dette området er Dyrøya og Tindsøya. Tidligere var det mye aktivitet på disse øyene, men i dag er det få fastboende igjen.
De tre matrikkelgårdene på Nærøya er Nærøya, Finnvågan og Bakken.
Det viktigste stedet på Nærøya er Finnvågan (Finvåg). Stedet hadde internatskole i over 100 år fra 1868, og også kirke. På 1970-tallet ble stedet og øya fraflyttet, men siden har det kommet ny aktivitet. Skolen ble restaurert fra 1989, og i 1994 ble den tatt i bruk som gjestegård.
Det antas at navnet til Nærøya kommer av gudenavnet Njord.
Hanna-Barbera

Historikk

Barbera og Hanna innledet sitt samarbeid på MGM Cartoon Studio, hvor de skapte Tom og Jerry. Frem til 1957, da MGM la ned sitt animasjonsstudio, hadde de regissert samtlige filmer i Tom og Jerry-serien. Nå gikk de videre og startet sitt eget studio, opprinnelig kalt H-B Enterprises, men i 1959 omdøpt til Hanna-Barbera Productions.
På tidspunktet studioet ble etablert var produksjonen av animerte kortfilmer for kinovisning på vei mot en slutt i USA, og det nye studioet fokuserte først og fremst på TV-markedet. En eneste filmsserie beregnet for kinovisning ble produsert: Loopy De Loop, 1959-1965, distribuert av Columbia Pictures.
På 1960-tallet ekspanderte Hanna-Barbera kraftig og kom til å bli helt dominerende på markedet for animerte TV-serier i USA, med produksjonstopp på midten av 1970-tallet.
I 1967 ble Hanna-Barbera Productions et datterselskap under Taft Broadcasting.
På 1980-tallet mistet studioet mye av sin innflytelse og i 1990 kunngjorde Taft Broadcasting at det skulle selge Hanna-Barbera Productions. Et år senere ble studioet kjøpt opp av Turner Broadcasting, mens William Hanna og Joseph Barbera delvis arbeidet som "rådgivere" for alle nyproduksjoner. Fem år senere gikk Turner sammen med Time Warner.
På slutten av 1990-tallet hadde Hanna-Barberas nyproduksjoner i prinsippet opphørt. Den eneste delen av selskapet som fortsatt produserte serier var Cartoon Network Studios, som ble skapt i 1994 for å produsere TV-serier til kabelkanalen Cartoon Network (startet i 1992) som også viste de klassiske Hanna-Barbera seriene. Til tross for dette ble de nye seriene lansert som Hanna-Barbera produksjoner. I 1998 ble Hanna-Barbera-studioet lagt ned og all virksomhet ble flyttet over til Warner Bros. Animations, en del av Time Warner. Dette var begynnelsen til slutten for Hanna-Barbera-navne på de seriene som ble skapt i samarbeid med Cartoon Network Studios.
I 2001, etter William Hannas død, ble hoveddelen av studioet lagt ned og den siste, offisielle Hanna-Barbera-produksjonen ble Scooby-Doo and the Cyber Chase. Hanna-Barbera forble under Warner Bros Animation, samtidig som Cartoon Network Studios ble gjort om til et eget selskap. Joseph Barbera fortsatte å arbeide hos Warner Bros. Animations og fungerte som administrerende produksent for alle nye og gamle Hanna-Barbera-produksjoner frem til sin død i 2006.
Mendrisio

Sport

Den 18. etappen i Giro d'Italia 2008 gikk fra Mendrisio til Varese. Mendrisio har også vært startby for Giro d'Italia et par ganger før. Byen avholdt VM i sykling i 2009.
Shaw Organisation

Shaw Organisation er en filmdistributør og en kinokjede grunnlagt av Runme Shaw og hans yngre bror Run Run Shaw i 1925 i Singapore, opprinnelig for å distrubuere filmer fra Shaw-brødrenes Tianyi Film Company (også kalt Unique) i Shanghai. Run Run Shaw flyttet senere til Hongkong på 1950-tallet for å drive Shaw Brothers Studio.

Kinoer

Selskapet drev ettsals kinoer til slutten av 1980-tallet, da de bestemte seg for å bygge cineplexer for bedre fleksibilitet mellom forskjellige filmsjangre.  De første cineplexes var Prince og Jade i Shaw Towers, åpnet i februar1988. 
Dsa det var på høyden drev selskapet kinoer og fornøyelsesparker i Singapore, Malaysia og på Borneo, med avleggeren Shaw Brothers Studio i Hongkong som forsynte kinoene med innhold.
I dag (2014) driver selskapet 47 finoscener på syv cineplaxanlegg i Singapore, og to under bygging.
Skatteposisjon

En skatteposisjon er en norsk skatterettslig betegnelse på de samlede rettsvirkninger et skattesubjekt har i forhold til en gitt skatteregel på et gitt tidspunkt. En skatteposisjon er dermed de skatteplikter eller fradragsretter som oppstår for skattesubjektet hvis visse utgifter eller inntekter skulle bli aktualisert (innvunnet) på dette tidspunkt. Eksempelvis vil en som eier en bolig og som har bodd i den i over ett år være i den skatteposisjon at han kan selge huset uten skatteplikt for gevinst eller fradragsrett for tap.
Hovedregelen i norsk rett er at skatteposisjoner ikke kan overføres mellom skattesubjekter uten særlig holdepunkt i regelverket. Et selskap kan dermed ikke overføre sitt fradragsberettigede underskudd til et annet selskap. Reglene om konsernbidrag medfører likevel at et konsern samlet kan gjøre nytte av konsernselskapenes skatteposisjoner, ved såkalt utjevning. Dette til tross for at konsernselskaper i utgangspunktet er selvstendige skattesubjekter.
Fedjefjorden

Fedjefjorden er en fjord mellom Fedje i vest og Fosnøyna i Austrheim i øst. Fjorden har en lengde på cirka 12 kilometer fra nordvest til sørøst og fortsetter i sørøst som Hjeltefjorden. I nord går Fensfjorden østover, mens Sognesjøen, den ytterste delen av Sognefjorden, bare ligger 10 kilometer lengre nord. Bredden på fjorden varierer mellom 3,5 og 5 kilometer.
I tillegg til selve Fedje ligger det mange mindre øyer og holmer på nordsiden av Fedje, blant annet Innarsøyene og Holmengrå fyr som ligger lengst nord. Holmengrå har et lite fyr og en liten fyrbolig. Den er godt synlig fra store deler av Fedjefjorden med sin karakteristiske form. 
Det går ferjesamband over fjorden fra Fedje til Sævrøy på østsiden, en strekning som er værhard. Både MF «Fedjefjord», som ble satt i drift i 2001 og den gamle MF «Fedje» var spesialbygde for å takle værforholdene over fjorden, men «Fedjefjord» er både høyere og større enn den gamle og har derfor oftere problem med kraftig vind. MF «Fedje» skal visstnok bare ha lagt til kai fire ganger på grunn av været i løpet av de 33 årene hun gikk.
Helt sørøst i fjorden går Hoplandsosen innover til Lurefjorden og Seimsfjorden.
Nanzhang

Nanzhang (kinesisk: 南漳县; pinyin: Nánzhāng Xiàn) er et fylke i provinsen Hubei i Folkerepublikken Kina. Det ligger innen byprefekturet Xiangfan.
I 1999 var befolkningen der på 600 977.
Hun lekte med ilden

Innspillingsfakta

Filmen ble spilt inn fra 6. september til 20. november 1956 i Shepperton Studios i London, Storbritannia.
John Grey Gorton

Militær karriere

Den 31. mai 1940, like etter utbruddet av den andre verdenskrig, vervet Gorton seg til Royal Australian Air Force Reserve. I en alder av 29 år ble han sett på som for gammel til å delta på treningen til å bli jagerfly-pilot men han kom likevel igjennom nåløyet for å begynne treningen etter at regelen om pilotenes alder ble mer avslappet.
Gorton ble akseptert som pilot og begynte ved flyvåpenet den 8. november 1940. På slutten av 1941 ble Gorton og andre medlemmer av hans flyskvadron utelukkende sendt på oppdrag i Midtøsten. 
I mars 1944 ble Gorton sendt tilbake til Australia med den militære graden Flight Lieutenant. Hans siste post innen militæret var som en flyinstruktør ved Operasjonell Training Unit ved Mildura i Victoria. Han ble utskrevet fra flyvåpenet den 5. desember 1944.

Politisk karriere

Selv om Gorton hadde vært medlem av det australske partiet Country Party før verdenskrigen begynte, så ble han i 1949 valgt inn i det australske Senatet for partiet Venstre. Han tjenestegjorde i ulike politiske posisjoner under statsministrene Robert Menzies og Harold Holt. Herunder var han blant annet minister for sjøforsvaret mellom 1958 og 1963. Han var også minister for innenriksdepartementet og minister for utdanning, så vel som leder av regjeringen i Senatet. 
Gorton ble beskrevet som en energisk og dyktig minister. Gorton var i utgangspunktet en veldig populær statsminister. Hans politiske stil ble betegnet som svært forskjellig fra hans forgjengere i statsministerembedet. Gorton likte å framstille seg selv som en mann av folket som nøt en øl og litt gambling innimellom.

Utmerkelser

Gorton var storkorsridder av Order of Saint Michael and Saint George, følgesvenn av Order of Australia og medlem av Order of the Companions of Honour.
Patricia Barber

Karriere

Patricia Barber begynte sin karriere ved å spille på nattklubber i Chicago. Her fikk hun gode omtaler fra lokal presse, noe som etter hvert førte til nasjonal oppmerksomhet. I 1984 spilte hun fem dager i uka på Gold Star Sardine Bar . I begynnelsen av 1990-tallet begynte Barber å spille fast på the Green Mill i Chicago, hvor hun fortsatt spiller hver mandag når hun ikke er på turnè.
Barber er en teknisk dyktig pianospiller. Musikken består av selvkomponerte og selvskrevne sanger, men repertoaret inneholder også kjente låter fra klassisk rock som for eksempel «Ode to Billie Joe», «Norwegian Wood», «Light my fire» og «Black Magic Woman». Hun er spesielt kjent for sin unike stil og komplekse tekster.  Hun er kjent for å være en nyskapende jazzartist som ikke lar seg påvirke av trender, men som går sine egne veier.  Hun velger gjerne de små plateselskapene fremfor de store. Hennes første album Split (1989), ble gitt ut på eget selskap. De to neste utgivelsene Café Blue (1994) og Modern Cool (1998) ble gitt ut på det lille selskapet Premonition, som siden ble kjøpt opp av berømte Blue Note Records. Hennes siste album Smash (2013) ble gitt ut på Concord Records.
Basketball under Stillehavslekene 1987

Basketball under Stillehavslekene  1987. Basketball var en av flere sporter som var med i de åttende stillehavslekene som ble arrangert i Nouméa på Ny-Caledonia i perioden 8. til 20. desember 1987. Det var åttende gangen som basketball var med på programmet under stillehavslekene. Det var to turneringer, en for menn og en for kvinner. Ny-Caledonia ble beste nasjon med fem gullmedaljer foran Fransk Polynesia med en.
Det var fem turneringer; single og double for både menn og kvinner og en mixeddoubleturnering.
Restspenning

Restspenninger, egenspenninger eller residualspenninger er spenninger som er låst fast i et materiale fra dets tidligere historie, etter at årsaken til spenningen er fjernet.
Restspenninger kan opptre av en lang rekke årsaker, som av plastiske deformasjoner eller varmebehandling.

Sveising, kutting, støping og smiing

Høy varme som påføres et materiale kan føre til lokale utvidelser av materialet. Når materialet avkjøles klarer ikke materialet å trekke seg sammen til den formen den hadde før, og det er oppstått spenninger i materialet..
Spenningene vil typisk være høye, gjerne ved eller over flytespenningen, og med store variasjoner over et tverrsnitt. Dette er svært lokale spenninger, og medfører sjelden større deformasjoner.
Det er også restspenninger i kompliserte konstruksjoner forårsaket av fabrikkasjonsprosessen, som gir restspenninger over større deler av konstruksjonen.
Høye restspenninger i strekk kan redusere utmattingslevetiden. Bruk av nikkelelektroder (som Inconel) kan reduserer restspenningene.
Beaufort (Sabah)

Byen

Beaufort ligger om lag 90 kilometer sør for Kota Kinabalu og er et viktig stoppested på Sabah statsbaners jernbane mellom hovedstaden og Tenom. Byen har 12 742 innbyggere, og var opprinnelig et av sentrene for hakka-befolkningen i Sabah. Den kinesisk minoriteten er fremdeles stor, og utgjorde i 2010 nesten 14 prosent av befolkningen.
Laurentius Laurinus

Biografi

Etter å ha studert i Uppsala 1594 og tatt en filosofieksamen ved et av de tyske universitetene ble han  presteviet i 1603 og utnevnt til rektor ved Söderköpings skole i 1608. I 1609 ble han til kyrkoherde i Häradshammars og Jonsbergs församlingar i Linköpings stift.

Bibliografi

I 1622 gav han ut en musiklærebok, Musicae rudimenta pro incipientibus necessaria, den første svenske undervisningsbok i sang.
I tillegg til salmer skrev han en rekke teologiske verk og oversatte andre fra latin. Han har også skrevet andre skrifter, deriblant En kort Sveriges chrönika ifrån Magog alt inn till Fröken Christinas regemente

I himmelen, i himmelen

Han er kjent som forfatter av salmen I himmelen, i himmelen fra 1620. Salmen, som opprinnelig hadde fem vers, ble trolig brukt i hans hustrus begravelse og ble tatt med da talen fra begravelsen ble trykket i 1622 under tittelen  En Christeligh Liikpredikan. Den har vært i svenske salmebøker siden midt på 1600-tallet.
Shoji Jo

Japans herrelandslag

Shoji Jo spilte 35 landskamper for Japans herrelandslag.
Pseudonicarete

Levevis

Larvene lever inne i død ved, gjerne små kvister av løvtrær. De kan også finnes inne i store urter, for eksempel arter av vortemelk-slekten. Disse artene er ikke spesialiserte og en art kan ofte utnytte flere ulike vertsplanter.

Utbredelse

Arten lever på Madagaskar.
Armenia (Quindío)

Armenia er en by og kommune i det vestlige Colombia. Den ligger 290 kilometer vest for landets hovedstad Bogotá. Byen er hovedstad i departementet Quindío.
Armenia ble grunnlagt 14. oktober 1889. Den 25. januar 1999 ble byen rammet av et jordskjelv med styrke 6,2 på Richterskalaen. Store deler av byen ble ødelagt, flere tusen mennesker døde og over 200 000 ble hjemløse.
Byen hadde 277 908 innbyggere i 2008, med totalt 285 713 innbyggere i hele kommunen, med et flateinnhold på 115 km².
Storbyområdet Área Metropolitana de Armenia hadde totalt 391 741 innbyggere i 2008, med et flateinnhold på 569 km². Området består av Armenia samt kommunene Buenavista, Calarcá og Circasia.
Norsk geologisk forening

Norsk geologisk forening (stiftet 18. februar 1905 i Kristiania) driver populærvitenskapelig formidling om geologi. Den er basert i Trondheim, der generalsekretæren sitter i lokalene til Norges geologiske undersøkelse.  
Forenings  pådriver var Hans Reusch, som i 1890 var direktør for Norges geologiske undersøkelser og mente man måtte etablere en geologisk forening i Kristiania.  Det ble da etablert en liten Geologisk klub i 1893. Selve foreningen og dens vedtekter  ble utformet i 1903 av Reusch i samarbeid med Waldermar Chr. Brøgger, Oskar Emil Schiøtz,  Johan Herman Lie Vogt og Jakob Pavels Friis. Dens første sekretær ved oppstarten i 1905 var Knut Olai Bjørlykke.
Fra starten av har foreningen utgitt Norsk geologisk tidsskrift, i dag kalt Norwegian Journal of Geology.  Den står også for GEO (Geonytt) og nettavisen GEO Aktuelt.
Enkhuizen

Tettsteder

Enkhuizen kommune har følgende byer og tettsteder: Enkhuizen, Oosterdijk, Westeinde.

Offentlig kommunikasjon

Enkhuizen har jernbaneforbindelse direkte til Hoorn og Amsterdam. Togreisen tar omtrent en og en halv time. 
I sommersesongen er det ferge som tar persontrafikk og syklister mellom Enkhuizen og Stavoren, Medemblik og Urk.
Filippo Neri

Liv og virke

Neri virket blant Romas fattige, grunnla i 1548 Den hellige trefoldighets broderskap, hvorfra oratorianernes kongregasjon ble utviklet.
For sitt sosiale arbeide og som åndelig rådgiver for de fattige og syke fikk han en vidstrakt popularitet og tilnavnet «Romas apostel».
Sjøuhyre

Sjøuhyre og havmonster brukes i mytologi, folketro og litteratur om ulike typer oppdiktede, farlige skapninger som lever i havet. Det finnes fortellinger fra store deler av verden om overnaturlige monstre og fabeldyr i sjøen. Sjøuhyrer beskrives ofte som enormt store. I norsk tradisjon er det blant annet forestillinger om sjøormer.

I fortellinger, populærkultur og kryptozoologi

Sjøuhyrer blir også beskrevet i eventyr, fortellinger, populærkultur og kryptozoologi. Blant annet har den svenske biskopen Olaus Magnus flere fantasifulle skildringer av nordiske havmonstre i Carta Marina fra 1539, et illustrert kart over Norden og havområdene omkring, og De nordiske folkenes historie fra 1555. I nyere tid kan sjøuhyre omfatte alt fra den hvite hvalen i Herman Melvilles roman Moby Dick fra 1851 til gigantiske dragemonstre i fantasiuniverset rundt filmene om Godzilla fra 1954 og framover.
Nordenskiöldsloppet 2016

Nordenskiöldsloppet 2016 var et langløp i langrenn som ble arrangert 10. april 2016. Løpet går tur/retur Purkijaur - Kvikkjokk, og skal være 220 km, men i 2016 ble løypa endret på grunn av snømangel, og var 200 km lang.
Fylkesvei 3660

Fylkesvei 3660 går mellom Bjelland og Fjelldalsstrand i Lillesand kommune. Veien er 2,5 km lang.
Frem til 2019 hadde veien betegnelsen Fylkesvei 230.
Fågelsta

Fågelsta er et tettsted i Motala kommune i Östergötlands län i Östergötland i Sverige. I 2010 hadde tettstedet 387 innbyggere. Fågelsta ligger cirka ni kilometer sør for Motala.
Kvalsund (Herøy)

Næringsliv

Handelshuset er en Spar-butikk som ble etablert i 1908 som «S. Madsen». Tidlgere var det to dagligvarehandler i bygda, men den andre ble lagt ned på begynnelsen av 1980-tallet. Byggevarekjeden Bygger'n har et større senter på Kvalsund som både selger byggartikler og bygger hus. Kvalsund Gartneri deriver også planteproduksjon her. Hovednæringsveien i tettstedet er likevel fiske og flere sjarker har tilhold der. Mange jobber også innen offshore. Det er ett gårdsbruk i drift på Kvalsund.
Kvalsund har et større havneområde beskyttet av to moloer, med småbåthavn og rorbuer. Flere sjarker og mindre fiskebåter har dette som hjemmehavn. Havnen var ferdigbygget tidlig på 1970-tallet.

Geografi

Kvalsund strekker seg fra Søre Vaulen og opp på Kvalsundfjellet. Fylkesvei 20 kommer over til Kvalsund fra Bergsøya og går videre til Kopperstad. Fylkesvei 21 starter fra fylkesvei 20 og går utover mot Kvalsvik. Kvalsund er rimelig flatt nede ved sjøen, før det går brattere og brattere først opp mot Teige og videre opp på fjellet. På fjellet finner man toppen Teigetua og et mindre vann. I nordøst ligger Langeneset og Teigeneset, og Kyrkjeholmen. Mellom Teigeneset og Grønholmen ligger Breidsundet i Holmefjorden, samt noen mindre skjær.

Historie

I 1920 ble det funnet to skip som man senere har datert til 600-tallet i myren på gården Kvalsund. Det største har fått navnet Kvalsundskipet, mens det minste kalles Kvalsundfæringen. Arkeologiske utgravninger i 2011 har påvist 6000 år gamle bosettinger i Kvalsund, samt et omfattende samfunn for rundt 2400 år siden.
Curitiba (bille)

Utseende

Middelsstore, rødbrune til svarte trebukker med gulbrune dekkvinger. Antennene er tynne og litt over halvparten så lange som kroppen. Pronotum har rundede, sagtakkede sider. Dekkvingene er parallellsidige med stumpvinklede "skuldre", tett og kraftig punkterte.

Utbredelse

Slekten er utbredt i Brasil.
Salhus Væverier

Salhus Væverier  var en tekstilbedrift i Bergen, på Salhus én mil nord for byen. Den ble etablert i 1894, og produserte stoffer til industrien, bl.a til Salhus Tricotagefabrik og tekstilindustrien andre steder i landet. 
Produksjonen opphørte i 1977.
Federico Borromeo den eldre

Bakgrunn

Ikke så meget er kjent om Federico Borromeos oppvekst. Han var sønn av Giulio Cesare Borromeo og hans hustru Margherita Trivulzio og fetter til Carlo Borromeo. Han begynte sin høyere utdannelse i Bologna og Padova. Deretter fortsatte han i 1586 sine studier i Roma der han ble influert av Filippo Neri, Cesare Baronius og Roberto Bellarmino. I år 1580 innledet han sine studier i ekklesiologi.

Kardinal og erkebiskop

Den 18. desember 1587, da bare 23 år gammel, ble Frederico Borromeo utnevnt til kardinal av pave Sixtus V og den 14 april 1595 ble han utnevnt til erkebiskop av Milano av pave Klemens VII.
Som kardinal fikk han deltatt i pavevalgene i 1590, 1591, 1592, 1605 og 1623 (han var ikke stede ved konklaven i 1621). Hans deltakelse i pavevalget i 1590 gjorde ham til an de yngste kardinaler som noensinne har deltatt på et pavevalg.  
På denne tid ble hans interesse for litteratur kraftig vekket og han begynte å engasjere seg i kirkens litteratursamlinger. I året 1602 grunnla kardinal Borromeo Det ambrosianske bibliotek. Etter den italienske samleren Gian Vincenzo Pinellis død i 1601 kjøpte han i 1608 deler av dennes samling på totalt ca 8 500 bøker til biblioteket. I disse samlinger inngikk blant annet verket Ilias Picta, i dag ett av tre bevarte illustrerte verker i verden fra antikken. Den 8. desember 1609 ble det nye biblioteket med ca 2 500 bind innviet og åpnet for allmenheten.
Kardinal Borromeo var meget engasjert for folket og under den store hungersnøden i Milano vinteren 1627 til 1628 skjenket han daglig mat til over 2 000 personer.
Kardinal Federico Borromeo var ikke særlig interessert i politiske anliggender, men hadde sine fokus på vitenskapelig forskning og på bønn. Han samarbeidet ved utarbeidelsen av den sixto-klementinske Vulgata og ved publikasjonen av Tridentinerkonsilets aktstykker.
Federico Borromeo sammenstilte selv 71 trykte bøker og 46 manuskriptbøker fot det meste på Latin som tat for seg forskjellige ekklesiale vitenskaper. Hans mer kjente verker er Meditamenta litteraria (1619), De gratia principum (1625), De suis studiis commentarius (1627), De ecstaticis mulieribus et illusis (1616), De acquirendo contemplationis habitu, De assidua oratione, De naturali ecstasi (1617), De vita Catharinae Senensis monacae conversae (1618), Tractatus habiti ad sacras virgines (1620-3), De cognitionibus quas habent daemones (1624) og De linguis,nominibus et numero angelorum (1628).
Borromeo døde i 1631 og ble begravet i Milanos katedral. I 1685 ble det reist en statue over Borromeo utenfor biblioteket, bekostet av byens  befolkning.
Ante (navn)

Etymologi

Kroatiske Ante er dannet som er kjæleform av Antun, den kroatiske formen av Anton, som har opprinnelse i romerske Antonius, som har ukjent betydning.
Samiske Ánte er en variant av Ánde, en samisk kjæleform av Andreas, som er avledet av greske andrós, genitivformen av anér, «mann». Antti er en finsk form av Ánte.
Anto er en variant av Antto, en finsk kjæleform av navn som begynner på And- og Ant-. Anto er også en annen kroatisk kjæleform av Antun, og et indisk mannsnavn.
Antso er en variant av Antsa, en annen finsk kjæleform av navn som begynner på And- og Ant-. Antso er også et madagassisk mannsnavn.